
RAPORT DE SPECIALITATE

	Prin autorităţile administraţiei publice centrale şi locale, statul îşi asumă responsabilitatea de realizare a măsurilor şi acţiunilor prevăzute în actele normative privind beneficiile de asistenţă socială şi serviciile sociale.
Principiul autonomiei locale, conferă autorităților administrației publice locale dreptul ca, în limitele legii, să aibă inițiative în toate domeniile, cu excepția celor care sunt date prin lege în competența altor autorități ale administrației publice locale sau centrale.
Beneficiile de asistenţă socială acordate de autorităţile administraţiei publice centrale, direct sau prin instituţii aflate în subordinea acestora, se stabilesc în bani sau în natură şi reprezintă măsuri financiare destinate asigurării unui standard minim de viaţă, susţinerii familiei şi copilului.
Conform prevederilor art.129 alin.1 din O.U.G nr. 57/2019 privind Codul administrativ, cu modificările și completările ulterioare, Consiliul Local are iniţiativă şi hotărăşte, în condiţiile legii, în toate problemele de interes local. În exercitarea atribuţiilor privind gestionarea serviciilor furnizate către cetăţeni, Consiliul local, în calitate de autoritate deliberativă, asigură cadrul necesar pentru furnizarea de servicii publice de interes local, printre care şi cele din domeniul educaţiei şi serviciilor sociale pentru protecţia copilului, a familiei sau altor grupuri  aflate în nevoie socială.
	Având în vedere Legea nr. 292/2011 a asistenței sociale, cu modificările și completările ulterioare,  Legea nr. 198/2023 a învățământului preuniversitar cu modificările și completările ulterioare precum și  Legea nr. 272/2004 privind protecția și promovarea drepturilor copilului, republicată cu modificările și completările ulterioare, prin autorităţile administraţiei publice centrale şi locale, statul îşi asumă responsabilitatea de realizare a măsurilor şi acţiunilor prevăzute în actele normative privind beneficiile de asistenţă socială şi serviciile sociale.
Prin acest proiect se urmărește motivarea și sprijinirea copiilor la educație, precum și prevenirea abandonului școlar. 
Acordarea pachetului de rechizite școlare reprezintă un sprijin acordat în vederea diminuării efortului financiar depus pentru asigurarea celor necesare începutului de an școlar.
           Astfel, se propune acordarea pachetului de rechizite școlare în anul școlar 2026-2027 pentru preșcolarii înscrişi la grădinițele de stat, pentru elevii înscrişi în clasa pregătitoare și clasele I-IV și pentru elevii înscrişi în clasele V-VIII  proveniți din familii defavorizate, aflați în evidențele unităților învăţământ de stat de pe raza  municipiului Drobeta Turnu Severin în valoare estimată de 160 lei conform anexei.

